
AIŠKINAMASIS RAŠTAS

DĖL ALGIMANTO BANDZOS SOCIALINIŲ PASLAUGŲ NAMŲ NUOSTATŲ PATVIRTINIMO 

2026 m. spalio 14 d. 
Panevėžys

1. Sprendimo projekto tikslai ir uždaviniai: sprendimo projekto tikslas – patvirtinti Algimanto Bandzos socialinių paslaugų namų nuostatus, kurie nuo 2027 m. sausio 1 d. reglamentuotų įstaigos veiklą jai tapus Panevėžio miesto savivaldybės biudžetine įstaiga. Uždaviniai - nustatyti įstaigos teisinę formą, buveinę, savininką, savininko teises ir pareigas įgyvendinančių institucijų kompetenciją, įstaigos funkcijas, vadovo kompetenciją, veiklos organizavimą ir kitas įstatymuose numatytas nuostatas.
2. Siūlomos teisinio reguliavimo nuostatos, laukiami rezultatai:  Lietuvos Respublikos Vyriausybės 2026 m. birželio 23 d. nutarimu Nr. 498 nustatyta, kad nuo 2027 m. sausio 1 d. Algimanto Bandzos socialinių paslaugų namų savininko teisės ir pareigos bei turtas perduodami Panevėžio miesto savivaldybei. 
Lietuvos Respublikos biudžetinių įstaigų įstatymo (toliau - Biudžetinių įstaigų įstatymas) 5 straipsnio 2 dalis nustato, kad  savivaldybės biudžetinės įstaigos savininko teises ir pareigas įgyvendina meras, išskyrus tarybos kompetencijai priskirtas teises, o 5 straipsnio 3 dalies 1 punktu  ir Lietuvos Respublikos vietos savivaldos įstatymo 15 straipsnio 2 dalies 9 punktu nustatyta, kad  nuostatus mero teikimu tvirtina Savivaldybės taryba. Biudžetinių įstaigų įstatymo 7 straipsnis nustato nuostatų turinio reikalavimus. 
Parengtuose nuostatuose taip pat atsižvelgiama į Civilinio kodekso 2.46 ir 2.47 straipsnių reikalavimus. Teisės aktas, kuriuo tvirtinami viešojo juridinio asmens steigimo dokumentai, skelbiamas Teisės aktų registre. Socialinių paslaugų įstaigos vadovo priėmimą į pareigas reglamentuoja Socialinių paslaugų įstatymo 22 straipsnis.
Laukiamas rezultatas – įstaigos veiklos ir valdymo nuostatų suderinimas su nuo 2027 m. sausio 1 d. pasikeisiančia savininko teisių įgyvendinimo tvarka ir teisės aktų reikalavimais.
3. Lėšų poreikis ir šaltiniai: sprendimui įgyvendinti papildomų Savivaldybės biudžeto asignavimų nereikės. Pakeisto steigimo dokumento įregistravimui Juridinių asmenų registre taikomas nustatytas atlyginimas; jis būtų apmokamas iš įstaigai skirtų lėšų. 
4. Sprendimui priimti reikalingi pagrindimai, skaičiavimai ar paaiškinimai: nuostatus būtina patvirtinti atsižvelgiant į Vyriausybės nutarimu Nr. 498 nuo 2027 m. sausio 1 d. perduodamas įstaigos savininko teises ir pareigas bei turtą. Nuostatų projektą Savivaldybės tarybai tvirtinti pateikė Savivaldybės merė 2026 m. spalio 14 d. potvarkiu Nr. M-644.   Nuostatų patvirtinimas reikalingas tolesnei ir tiesioginei Algimanto Bandzos socialinių paslaugų namų veiklai vykdyti.
5. Kieno iniciatyva parengtas sprendimo projektas: Sprendimo projektas parengtas Socialinių reikalų skyriaus iniciatyva.

